সড়ক দূর্ঘটনায় দুই শিক্ষার্থী নিহতের ঘটনায় বিচার ও পুলিশী হামলার প্রতিবাদে শিক্ষার্থীদের আন্দোলনের ঘটনায় সংহতি জানিয়ে বিক্ষোভ ও সমাবেশ করেছে শাহজালাল বিজ্ঞান ও প্রযুক্তি বিশ্ববিদ্যালয়ের শিক্ষার্থীরা। ক্যাম্পাস বন্ধ থাকলেও বৃহস্পতিবারের এ আন্দোলনে সহস্রাধিক শিক্ষার্থী অংশ নেন। দুপুর একটায় বিশ্ববিদ্যালয়ের প্রধান ফটকে সিলেট-সুনামগঞ্জ রোডে মানববন্ধন ও বিক্ষোভ করেন শিক্ষার্থীরা। পরবর্তীতে একটি বিক্ষোভ মিছিল প্রধান সড়ক থেকে শুরু হয়ে মদিনা মার্কেট হয়ে প্রধান ফটকে এসে সমাবেশে মিলিত হয় । এ সময় নৌমন্ত্রী শাহজাহান খানের পদত্যাগসহ বিভিন্ন প্ল্যাকার্ড বহন করেন তারা। এসব প্ল্যাকার্ডে নিরাপদ সড়কের দাবিও জানানো হয়। বিশ্ববিদ্যালয়ের সম্মিলিত সাংস্কৃতিক জোটের উদ্যোগে এ বিক্ষোভ ও সমাবেশ অনুষ্ঠিত হচ্ছে।